

Ilkka Malmberg, teksti

Ohjaaja Aku Louhimies on tehnyt valintansa. Tässä jutussa esiteltävät näyttelijät ovat pääosissa Tuntemattoman sotilaan kolmannessa elokuvaversiossa. Valinta ei ollut helppo. Suomalaiselle miesnäyttelijälle rooli Tuntemattomassa sotilaassa on iso tehtävä. Louhimies sanoo, että lopulta piti jättää pois tosi hyviä näyttelijöitä. ”Oli ihan hirveetä näin ohjaajallekin soittaa ja sanoa, että mä tykkään susta näyttelijänä, mutta mä en nyt valinnut sinua.” ”Se oli kuin bändin keräämistä. Jos toi on toi, niin tää olis tää.” Ei voinut olla kahta samantyyppistä. ”Samassa joukkueessa ei voi olla kahta Zlatan Ibrahimovićia .”

Jussi Vatasen kohdalla ilmaus ”tv:stä tuttu” pitää todella paikkansa. Harvassa ovat ne viime talvien lauantai-illat, kun häntä ei ole nähty ruudussa. Parhaillaan hän esiintyy Saturday Night Livessa, viime vuonna hän oli Kingissä, sitä ennen neljä kautta Putouksessa. Monen silmissä hänen tunnetuimpia hahmojaan ovatkin sketsihahmot Ansku ja Karim Z. Yskowicz. Valkokankaalla hänet on nähty muun muassa Napapiirin sankareissa. Vatanen on ehta Koskela: rehti ja vaatimaton mies, jonka julkikuva on puhdas. Kuva: Juha Mustonen

Vilho Koskela on John Wayne , Hollywood-hahmo, Strong Silent Type. Hänet on pantu asemaan, johon hän ei ole halunnut. Hän tekee vain sen, mistä kokee olevansa vastuussa. Hän on sankari mutta vastentahtoinen sankari.

Hämäläinen Koskela on melkein rasittavan nuhteeton, ”luonnon täysosuma”. Hän on romaanin sankari – rehti, luotettava, vakaa ja hiljainen. Hänestä näkee, että Väinö Linna oli lännenelokuvien ystävä.

Eero Aho on Suomen taitavimpia näyttelijöitä, joten hänen valintansa ei ole yllätys. Yllätys on se, että Aku Louhimies halusi Ahon Rokaksi eikä Lammioksi, sillä yleensä Aho haetaan elokuviin ja näyttämölle, kun kaivataan pahista tai elämäntuskaista keski-ikäistä. Aho on tehnyt Louhimiehen kanssa elokuvia aiemminkin, muun muassa rikosdraaman 8-pallo. Parhaillaan Aho näyttelee näyttelijää Kansallisteatterissa teoksessa Mahdolliset maailmat. Siinä keski-ikäinen roolihahmo etsii elämälleen tarkoitusta.Kuva: Juha Mustonen

Sodan moraali ei häntä kiinnosta, eikä hän kumartele ketään. Rokasta tulee silti turvallinen olo, nuoret miehet kerääntyvät tämän isähahmon ympärille. Hänen hyvä tuulensa karkottaa pelon, ja lukijasta tulee Rokan kyljessä tärisevä Lampinen, joka täyttää lippaita.

Kannakselainen Rokka on maaginen sankari. Hän ilmestyy romaaniin, kun mieliala alkaa laskea. Rokka on satuolento: kaikkitietävä ja kuolematon. Hän ampuu 52 venäläistä ja juttelee mukavia välissä. Myös verbaalisesti hän on ylivoimainen.

Harva muistaa kaikkia Tuntemattoman sotilaan päähenkilöitä ja sitä, millaisina heidät esitetään Väinö Linnan romaanissa. Toisaalta monet osaavat teoksen repliikitkin sanasta sanaan – ja huomaavat heti poikkeamat. Uuden Tuntemattoman yleisö on laaja ja vaikeasti tyydytettävä.

Koossa on nyt yhdeksän roolia. Vielä on monta päättämättä. Tai Louhimies on ne jo päättänyt, mutta käytännön varmistukset ovat vielä tekemättä esimerkiksi Lehdon, Lammion, Riitaojan ja Määtän kohdalla. Majuri Sarastien ja lotta Kotilaisen esittäjätkin ovat vielä auki.

Avustajia tarvitaan paljon, jopa kolmetuhatta, ja heitä on etsitty elokuvaa rahoittavan Veikkauksen avulla.

”Arviolta 14 000 on jo ilmoittautunut. On rohkaisevaa, miten paljon vaivaa monet ovat nähneet ja lähettäneet itsestään kuvia ja videoita. Käymme ne kaikki läpi.”